Stærkere og hurtigere – BMW trækker endnu engang flere hestekræfter ud af de sekscylindrede motorer, og denne gang er det M Performance-versionerne af 1- og 2-serie og dieselmotoren i 7-serie, der får et eftertrykkeligt (turbo-)tryk. M135i og M235 i bliver til M140i og M240i, mens 7-serien får intet mindre end verdens stærkeste sekscylindrede dieselmotor
Det er umuligt at sige sekscylindret rækkemotor og BMW hver for sig. BMW er sekscylindrede rækkemotorer, selv om der også sælges nok så mange trecylindrede og ottecylindrede maskiner fra Bayrische Motoren Werke. Tyskerne holder sig selv og sine fans til ilden med jævnlige opdateringer til de karismatiske motorer, og i denne sæson er turen kommet til den fantastiske benzin-R6 på 3 liter i 1- og 2-serie og den omdrejningsvillige 3-liters dieselmotor i 7-serien.
Hvis vi skal gå efter de største tal og størst wow-faktor, så er det dieselaggregatet i 7-serien. Du kan nok tyde på modelbetegnelsen 750xd, at der er tale om noget med en hvis magt, men at den store luksusliner bærer på verdens stærkeste sekscylindrede dieselmotor, det fortæller tallet jo ikke. Den er så stærk, at den er nødt til at have firehjulstræk som standard: 400 hk og 760 Nm, bragt frem af ikke mindre end fire turboladere. Fire! Tidligere udgaver af den pumpede dieselmotor kører med tre turboer, bl.a. i X5 M50d, og det skal give endnu større respons og lavere reaktionstid. 0-100-tiden er 0,6 sek. lavere end i den hidtidige topdiesel i 7-serien, 740xd med 320 hk, og 4,6 sekunder er mere end respektabelt for den store luksusliner. Forbruget sænkes med 11 pct., hvis det skulle have betydning for din købelyst.
[image action="none" image_action_link="#" target="_self" fancybox="0″ align="" image_size_alias="" image_alt="" link_title="" margin_top="" margin_right="" margin_bottom="" margin_left="" sc_id="sc1115384834159″]https://www.biler.nu/wp-content/uploads/2016/05/P90218753-highRes.jpg[/image]
I bunden af modelprogrammet, og bunden skal virkelig sættes i citationstegn, skiftes der et par cifre i modelbetegnelsen og hentes 14 hk ekstra i turbomotoren – M135i og M235i har samme størrelse motor som før, men med den nyeste version af 3-liters benzineren fra 340i, stiger ydelsen til 340 hk, og navnene bliver til M140i og M240i. Det er M Performance, altså en afdeling hos den interne tuner M, der står for bilerne, og de siger stolt, at ydelsen nu er præcis den samme som i 1M Coupé fra 2011, men der er selvfølgelig stadig respektafstand op til M2 med 370 hk, og den er for øvrigt også helt rendyrket i M's tegn med unik undervogn og motor.
M140i og M240i fås med baghjulstræk eller firehjulstræk (xDrive), og der er frit valg mellem 1-seriens hatchback med tre eller fem døre (i Danmark kun fem døre) og 2-seriens coupé og cabriolet. Nej, 2 Active Tourer kommer ikke som M Performance, præcis som Dacia Logan heller ikke kommer som Renault Sport-version.
Det er ikke små opgraderinger, men store mekaniske og tekniske ændringer, der er sket i motorrummet på de nye 40-modeller. Derfor er der meget passende også sket noget omkring gearkasserne, den manuelle med seks trin og den automatiske med otte trin. Den manuelle har mere præcise og blødere skift, og så laver den et såkaldt blip-shift, når man foretager en nedgearing – den øger omdrejningstallet i motoren lige omkring skiftet, så overgangen bliver gnidningsfri. Steptronic Sport-automatgearkassen i en ny version er ikke bare hurtigere og kan springe flere gear over ved nedgearing, men skulle også gøre bilerne mere økonomiske. 0-100 km/t med manuel gearkasse er 4,8 sekunder, med automatgear kan du skære yderligere 0,2 sekunder af – og ender på 4,6 sekunder.